具茨老人讀書寮
作者：周紫芝
朝代：宋

paragraphs: 具茨四壁無斗儲，載行書多常滿廬。
胸中嵬壘幾石渠，三篋補亡無復餘。
起居誰不解何如，校書著作虚詔除。
元元本本窮古初，雌黄付與金銀車。
朅來窮山歲三徂，催科政拙民力蘇。
黄童佩犢耕菑畬，戴白未見空欷歔。
焚香晏坐臨綺疏，三年不識園中蔬。
邇來結屋聊卷舒，手抄平生未見書。
曼倩兩目如懸珠，四十四萬何多歟。
較公所得無錙銖，門生校讎誰與居。
我欲從公路鬱迃，著鞭何時跨蹇驢。
不求奴飯馬青芻，得公奇字歸自娛。